ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΠΡΩΤΟ ΤΜΗΜΑ) ΤΗΣ 9ΗΣ ΑΥΓΟΥΣΤΟΥ 1994. - NECKERMANN VERSAND AG ΚΑΤΑ HAUPTZOLLAMT FRANKFURT/MAIN-OST. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: HESSISCHES FINANZGERICHT - ΓΕΡΜΑΝΙΑ. - ΚΟΙΝΟ ΔΑΣΜΟΛΟΓΙΟ - ΔΑΣΜΟΛΟΓΙΚΗ ΚΛΑΣΗ 6108 ΤΗΣ ΣΥΝΔΥΑΣΜΕΝΗΣ ΟΝΟΜΑΤΟΛΟΓΙΑΣ - ΚΑΤΑΤΑΞΗ ΤΩΝ ΠΛΕΚΤΩΝ ΕΝΔΥΜΑΤΩΝ ΓΙΑ ΓΥΝΑΙΚΕΣ Η ΚΟΡΙΤΣΙΑ - ΠΙΤΖΑΜΕΣ. - ΥΠΟΘΕΣΗ C-395/93.



Συλλογή της Νομολογίας του Δικαστηρίου 1994 σελίδα I-04027



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κοινό Δασμολόγιο * Δασμολογικές κλάσεις * Πλεκτές πιτζάμες για γυναίκες ή κορίτσια, κατά την έννοια της κλάσεως 6108 της Συνδυασμένης Ονοματολογίας * Συνδυασμός δύο ενδυμάτων προοριζομένων, λόγω της εμφανίσεώς τους, να φοριούνται κυρίως στο κρεβάτι * Περιλαμβάνεται * Δυνατότητα τέτοιας χρησιμοποιήσεως * Δεν αρκεί για την κατάταξη του ενδύματος ως πιτζάμας

Περίληψη

Η κλάση 6108 [(...) πιτζάμες (...), από πλεκτό, για γυναίκες ή κορίτσια)] της Συνδυασμένης Ονοματολογίας του Κοινού Δασμολογίου, όπως ίσχυε αφενός κατά τον κανονισμό 2658/87, για τη Δασμολογική και Στατιστική Ονοματολογία και το Κοινό Δασμολόγιο, και αφετέρου κατά τον κανονισμό 3174/88, που τροποποιεί το παράρτημα Ι του προηγουμένου κανονισμού, πρέπει να ερμηνεύεται υπό την έννοια ότι μπορούν να θεωρούνται ως πιτζάμες όχι μόνον οι συνδυασμοί δύο πλεκτών ενδυμάτων οι οποίοι, λόγω της εξωτερικής τους εμφανίσεως, προορίζονται να φοριούνται αποκλειστικά στο κρεβάτι, αλλά και οι συνδυασμοί που χρησιμοποιούνται κυρίως για τον σκοπό αυτό. Αντιθέτως, το γεγονός ότι υπάρχει απλώς η δυνατότητα, σύμφωνα με τη γενικώς επικρατούσα στο κράτος μέλος συναλλακτική αντίληψη κατά το χρονικό σημείο του εκτελωνισμού, ένας συνδυασμός δύο πλεκτών ενδυμάτων να φοριέται στο κρεβάτι δεν αρκεί για να μπορεί να καταταγεί αυτός στην εν λόγω διάκριση.

Διάδικοι

Στην υπόθεση C-395/93,

που έχει ως αντικείμενο αίτηση του Hessisches Finanzgericht (Γερμανία) προς το Δικαστήριο, κατ' εφαρμογήν του άρθρου 177 της Συνθήκης ΕΟΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Neckermann Versand AG

και

Hauptzollamt Frankfurt am Main-Ost,

η έκδοση προδικαστικής αποφάσεως ως προς την ερμηνεία της κλάσεως 6108 της Συνδυασμένης Ονοματολογίας του Κοινού Δασμολογίου, όπως ίσχυε αφενός κατά τον κανονισμό (ΕΟΚ) 2658/87 του Συμβουλίου, της 23ης Ιουλίου 1987, για τη Δασμολογική και Στατιστική Ονοματολογία και το Κοινό Δασμολόγιο (ΕΕ L 256, σ. 1), και αφετέρου κατά τον κανονισμό (ΕΟΚ) 3174/88 της Επιτροπής, της 21ης Σεπτεμβρίου 1988, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου για τη Δασμολογική και Στατιστική Ονοματολογία και το Κοινό Δασμολόγιο (ΕΕ L 298, σ. 1),

ΤΟ ΔΙΚΑΣΤΗΡΙΟ (πρώτο τμήμα),

συγκείμενο από τους D. A. O. Edward, πρόεδρο τμήματος, R. Joliet, και G. C. Rodriguez Iglesias (εισηγητή), δικαστές,

γενικός εισαγγελέας: F. G. Jacobs

γραμματέας: R. Grass

λαμβάνοντας υπόψη τις γραπτές παρατηρήσεις που κατέθεσε η Επιτροπή των Ευρωπαϊκών Κοινοτήτων, εκπροσωπούμενη από τον Francisco se Sousa Fialho, μέλος της Νομικής Υπηρεσίας, επικουρούμενο από τον Hans-Juergen Rabe, δικηγόρο Αμβούργου και Βρυξελλών,

έχοντας υπόψη την έκθεση τoυ εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 9ης Ιουνίου 1994,

εκδίδει την ακόλουθη

Απόφαση

Σκεπτικό της απόφασης

1 Με Διάταξη της 28ης Ιουλίου 1993, που περιήλθε στο Δικαστήριο στις 3 Σεπτεμβρίου 1993, το Hessisches Finanzgericht (Γερμανία) υπέβαλε, κατ' εφαρμογήν του άρθρου 177 της Συνθήκης ΕΟΚ, δύο προδικαστικά ερωτήματα ως προς την ερμηνεία της κλάσεως 6108 της Συνδυασμένης Ονοματολογίας του Κοινού Δασμολογίου, όπως ίσχυε αφενός κατά τον κανονισμό (ΕΟΚ) 2658/87 του Συμβουλίου, της 23ης Ιουλίου 1987, για τη Δασμολογική και Στατιστική Ονοματολογία και το Κοινό Δασμολόγιο (ΕΕ L 256, σ. 1), και αφετέρου κατά τον κανονισμό (ΕΟΚ) 3174/88 της Επιτροπής, της 21ης Σεπτεμβρίου 1988, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου για τη Δασμολογική και Στατιστική Ονοματολογία και το Κοινό Δασμολόγιο (ΕΕ L 298, σ. 1), και ιδίως ως προς την κατάταξη των πλεκτών ενδυμάτων για γυναίκες ή κορίτσια (πιτζάμες).

2 Τα ερωτήματα αυτά ανέκυψαν στο πλαίσιο διαφοράς μεταξύ της εταιρίας Neckermann Versand και του Hauptzollamt Frankfurt am Main-Ost σχετικά με απαίτηση καταβολής προσθέτων δασμών για την εισαγωγή ορισμένων ενδυμάτων το 1988 και το 1989. Τα εν λόγω ενδύματα, τα οποία δηλώθηκαν ως πιτζάμες, οι γερμανικές διοικητικές υπηρεσίες τα ανακατέταξαν ως παντελόνια κα ενδύματα για το άνω μέρος του σώματος και, σε μια περίπτωση, ως σύνολο, πράγμα που είχε ως συνέπεια την εφαρμογή υψηλότερου δασμολογικού συντελεστή.

3 Η προσφεύγουσα εταιρία της κύριας δίκης προσέβαλε την απόφαση ανακατατάξεως των εμπορευμάτων ενώπιον του Hessisches Finanzgericht, το οποίο αποφάσισε να υποβάλει στο Δικαστήριο τα κάτωθι προδικαστικά ερωτήματα:

1) Πρέπει η κλάση 61.08 της Συνδυασμένης Ονοματολογίας να ερμηνεύεται υπό την έννοια ότι ως πιτζάμες πρέπει να θεωρούνται μόνον οι συνδυασμοί εκείνοι δύο πλεκτών ενδυμάτων οι οποίοι, λόγω της εξωτερικής εμφανίσεώς τους, προορίζονται να φοριούνται αποκλειστικώς στο κρεβάτι;

2) Σε περίπτωση αρνητικής απαντήσεως στο πρώτο ερώτημα:

Αρκεί μόνο να υπάρχει η δυνατότητα, σύμφωνα με τη γενικώς επικρατούσα στο οικείο κράτος μέλος της ΕΟΚ κατά το χρονικό σημείο του εκτελωνισμού συναλλακτική αντίληψη, ο συνδυασμός αυτού του είδους, εν πάση περιπτώσει, να χρησιμοποιείται και στο κρεβάτι, προκειμένου αυτός να κατατάσσεται ως πιτζάμα π.χ. στον κωδικό αριθμό 6108 3190 0000;

Επί του πρώτου ερωτήματος

4 Προκειμένου να δοθεί απάντηση στο ερώτημα αυτό, πρέπει να τονιστεί ότι, για την κατάταξη των εμπορευμάτων στη Συνδυασμένη Ονοματολογία, το Κοινό Δασμολόγιο που ίσχυε το 1988 και το 1989 προκύπτει αντιστοίχως από τους προπαρατεθέντες κανονισμούς 2658/87 και 3174/88.

5 Αποτελεί πάγια νομολογία ότι, χάριν της ασφαλείας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και ιδιότητες, όπως ορίζονται από τη διατύπωση της κλάσεως του Κοινού Δασμολογίου και των σημειώσεων επί των τμημάτων ή των κεφαλαίων (απόφαση της 25ης Μαΐου 1989, 40/88, Weber, Συλλογή 1989, σ. 1395, σκέψη 13). Επίσης, για την ερμηνεία του Κοινού Δασμολογίου, κατά πάγια νομολογία, οι σημειώσεις που προηγούνται των κεφαλαίων του Κοινού Δασμολογίου και οι επεξηγηματικές σημειώσεις της Ονοματολογίας του Συμβουλίου Τελωνειακής Συνεργασίας αποτελούν σημαντικά στοιχεία για την ενιαία εφαρμογή του δασμολογίου και μπορούν να θεωρηθούν γι' αυτόν τον λόγο ως χρήσιμα για την ερμηνεία του στοιχεία (απόφαση της 10ης Οκτωβρίου 1985, 200/84, Daiber, Συλλογή 1985, σ. 3363, σκέψη 14).

6 Η διατύπωση της κλάσεως 6108 του Κοινού Δασμολογίου πιτζάμες (...) από πλεκτό, για γυναίκες ή κορίτσια δεν περιέχει ορισμό. Ορισμός της πιτζάμας δεν δίνεται ούτε στις επεξηγηματικές σημειώσεις του Κοινού Δασμολογίου ούτε στις επεξηγηματικές σημειώσεις της Ονοματολογίας του Συμβουλίου Τελωνειακής Συνεργασίας.

7 Ελλείψει τέτοιου ορισμού, το αντικειμενικό χαρακτηριστικό της πιτζάμας, που μπορεί να τη διακρίνει σε σχέση με άλλα σύνολα, δεν μπορεί να αναζητηθεί παρά στη χρήση για την οποία προορίζεται η πιτζάμα, ήτοι να φοριέται στο κρεβάτι ως ένδυμα νυκτός.

8 Εφόσον το εν λόγω αντικειμενικό χαρακτηριστικό μπορεί να εξακριβωθεί κατά τη στιγμή του εκτελωνισμού, το γεγονός ότι είναι επίσης δυνατή και άλλη χρήση του ενδύματος δεν μπορεί να αποκλείσει τον νομικό χαρακτηρισμό του ως πιτζάμας.

9 Επομένως, ένα ένδυμα, για να καταταγεί δασμολογικά ως πιτζάμα, δεν είναι ανάγκη να προορίζεται να φοριέται μόνο ή αποκλειστικά στο κρεβάτι. Αρκεί η εν λόγω χρήση να αποτελεί τον κύριο προορισμό του.

10 Η ερμηνεία αυτή ενισχύεται από πολλά στοιχεία που τόνισε η Επιτροπή στις παρατηρήσεις της.

11 Πρώτον, οι επεξηγηματικές σημειώσεις του Συμβουλίου Τελωνειακής Συνεργασίας σχετικά με την κλάση 6112 [ Φόρμες αθλητικές (προπόνησης) ] χαρακτηρίζουν τα εμπορεύματα αυτά ως πλεκτά είδη αποτελούμενα από δύο τεμάχια, χωρίς εσωτερική επένδυση, ενίοτε ξασμένα στο εσωτερικό, για τα οποία, λόγω της γενικής τους εμφανίσεως και της φύσεως του υφάσματός τους, καθίσταται εμφανές ότι προορίζονται να φοριούνται αποκλειστικά ή κυρίως στο πλαίσιο αθλητικών δραστηριοτήτων. Παρόμοιο κριτήριο μπορεί να εφαρμοστεί κατ' αναλογία στη δασμολογική κατάταξη των πιτζαμών.

12 Δεύτερον, τα κριτήρια που χρησιμοποιεί η Επιτροπή σε διαφόρους κανονισμούς δασμολογικής κατατάξεως των πιτζαμών * ιδίως, τον κανονισμό (ΕΟΚ) 1176/91 της Επιτροπής, της 6ης Μαΐου 1991, για κατάταξη εμπορευμάτων στη Συνδυασμένη Ονοματολογία (ΕΕ L 114, σ. 27), τον κανονισμό (ΕΟΚ) 1911/92, της Επιτροπής, της 9ης Ιουλίου 1992, για κατάταξη εμπορευμάτων στη Συνδυασμένη Ονοματολογία (ΕΕ L 192, σ. 23), και, κυρίως, τον κανονισμό (ΕΟΚ) 893/93, της Επιτροπής, της 13ης Απριλίου 1993, για κατάταξη εμπορευμάτων στη Συνδυασμένη Ονοματολογία (ΕΕ L 93, σ. 5) * καταδεικνύουν ότι ως πιτζάμες μπορούν να καταταγούν μόνο τα είδη τα οποία, λαμβανομένων υπόψη της γενικής εμφανίσεως και της φύσεως του υφάσματός τους, προορίζονται να φοριούνται αποκλειστικά ή κυρίως ως ένδυμα νυκτός.

13 Τρίτον, η επιτροπή Δασμολογικής και Στατιστικής Ονοματολογίας της Επιτροπής (τομέας υφασμάτων), κατά τις συνεδριάσεις της στις 12 και 13 Οκτωβρίου 1993, εισήγαγε στις επεξηγηματικές σημειώσεις σχετικά με τη Συνδυασμένη Ονοματολογία έναν ορισμό ο οποίος επαναλαμβάνει τα προαναφερθέντα κριτήρια, στο μέτρο που αποφάσισε ότι η δασμολογική κλάση 6108 αφορά τις πλεκτές πιτζάμες για γυναίκες ή κορίτσια, οι οποίες λόγω της γενικής εμαφνίσεώς τους και της φύσεως του υφάσματός τους καθιστούν εμφανές ότι προορίζονται να φοριούνται αποκλειστικά ή κυρίως ως ενδύματα νυκτός.

14 Συνεπώς, στο πρώτο υποβληθέν ερώτημα επιβάλλεται να δοθεί η απάντηση ότι η κλάση 6108 της Συνδυασμένης Ονοματολογίας του Κοινού Δασμολογίου, όπως προκύπτει από τους κανονισμούς 2658/87 και 3174/88, πρέπει να ερμηνευθεί υπό την έννοια ότι μπορούν να θεωρούνται ως πιτζάμες όχι μόνον οι συνδυασμοί δύο πλεκτών ενδυμάτων οι οποίοι, λόγω της εξωτερικής τους εμφανίσεως, προορίζονται να φοριούνται αποκλειστικά στο κρεβάτι, αλλά επίσης και οι συνδυασμοί που χρησιμοποιούνται κυρίως για τον σκοπό αυτό.

Επί του δευτέρου ερωτήματος

15 Από την απάντηση στο προηγούμενο ερώτημα συνάγεται ότι ένα πλεκτό σύνολο πρέπει να καταταγεί ως πιτζάμα όταν προορίζεται αποκλειστικώς ή κυρίως να φοριέται στο κρεβάτι. Δεν αρκεί επομένως μόνον το γεγονός ότι ένα ένδυμα μπορεί να φοριέται στο κρεβάτι.

16 Συνεπώς, στο δεύτερο ερώτημα πρέπει να δοθεί η απάντηση ότι δεν αρκεί, για να καταταγεί ένας συνδυασμός δύο πλεκτών ενδυμάτων ως πιτζάμα, μόνον το γεγονός ότι, σύμφωνα με τη γενικώς επικρατούσα στο οικείο κράτος μέλος συναλλακτική αντίληψη κατά το χρονικό σημείο του εκτελωνισμού, υπάρχει επίσης η δυνατότητα να φοριέται και στο κρεβάτι.

Απόφαση για τα δικαστικά έξοδα

Επί των δικαστικών εξόδων

17 Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων, η οποία κατέθεσε παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (πρώτο τμήμα),

κρίνοντας επί των ερωτημάτων που του υπέβαλε, με Διάταξη της 28ης Ιουλίου 1993, το Hessisches Finanzgericht, αποφαίνεται:

1) Η κλάση 6108 της Συνδυασμένης Ονοματολογίας του Κοινού Δασμολογίου, όπως προκύπτει από τους κανονισμούς (ΕΟΚ) 2658/87 του Συμβουλίου, της 23ης Ιουλίου 1987, για τη Δασμολογική και Στατιστική Ονοματολογία και το Κοινό Δασμολόγιο, και (ΕΟΚ) 3174/88 της Επιτροπής, της 21ης Σεπτεμβρίου 1988, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου για τη Δασμολογική και Στατιστική Ονοματολογία και το Κοινό Δασμολόγιο, πρέπει να ερμηνευθεί υπό την έννοια ότι μπορούν να θεωρούνται ως πιτζάμες όχι μόνον οι συνδυασμοί δύο πλεκτών ενδυμάτων οι οποίοι, λόγω της εξωτερικής τους εμφανίσεως, προορίζονται να φοριούνται αποκλειστικά στο κρεβάτι, αλλά επίσης και οι συνδυασμοί που χρησιμοποιούνται κυρίως για τον σκοπό αυτό.

2) Δεν αρκεί, για να καταταγεί ένας συνδυασμός δύο πλεκτών ενδυμάτων ως πιτζάμα, μόνον το γεγονός ότι, σύμφωνα με τη γενικώς επικρατούσα στο οικείο κράτος μέλος συναλλακτική αντίληψη κατά το χρονικό σημείο του εκτελωνισμού, υπάρχει επίσης η δυνατότητα να φοριέται και στο κρεβάτι.